บอร์ด TM ไฟเขียวทุ่มงบ 140 ลบ. ซื้อหุ้นเพิ่มทุบ.ย่อย “TMNC” คงสัดส่วนถือหุ้น 80%
บอร์ด “บมจ.เทคโนเมดิคัล” อนุมัติซื้อหุ้นเพิ่มทุน TMNC ไม่เกิน 1,400,000 หุ้น เพื่อคงสัดส่วนถือหุ้น 80% หลัง TMNC เพิ่มทุนจดทะเบียนเป็น 300 ล้านบาท
17 พ.ค. 2564

นางสุนทรี จรรโลงบุตร ประธานเจ้าหน้าที่บริหาร บริษัท เทคโนเมดิคัล จำกัด (มหาชน) หรือ TM เปิดเผยว่า ที่ประชุมคณะกรรมการบริษัทครั้งที่3/2564 ได้มีมติอนุมัติการซื้อหุ้นเพิ่มทุนบริษัท ทีเอ็ม เนิร์สซิ่ง แคร์ จำกัด (TMNC) ซึ่งเป็นบริษัทย่อยที่ TM ถือหุ้นในสัดส่วน 80% และในขณะนี้ทาง TMNC ได้มีการเพิ่มทุนจดทะเบียนเป็น 300 ล้านบาท จากเดิมที่มีทุนจดทะเบียน 125 ล้านบาท เพื่อรองรับการก่อสร้างอาคาร และการซื้อที่ดิน
โดยการออกหุ้นครั้งนี้ TMNC ได้มีการออกหุ้นสามัญเพิ่มทุนจำนวน 1,750,000 หุ้น มูลค่าที่ตราไว้หุ้นละ 100 บาท เพื่อเสนอขายแก่ผู้ถือหุ้นเดิมตามสัดส่วนการถือหุ้น ดังนั้น TM จึงมีการจองซื้อหุ้นสามัญเพิ่มทุนดังกล่าวจำนวนไม่เกิน 1,400,000 หุ้น โดนคิดเป็นมูลค่ารวมไม่เกิน 140 ล้านบาท และหลังจากการเข้าซื้อหุ้นสามัญเพิ่มทุนทาง TM จะยังคงถือหุ้นในสัดส่วน 80% ของทุนจดทะเบียนของ TMNC โดยการชำระค่าหุ้นสามัญของ TMNC ครั้งนี้ ทาง TM จะมีแหล่งเงินทุนมาจากกระแสเงินสดของบริษัท
สำหรับความคืบหน้าของการก่อสร้างอาคาร Nursing Home และ อาคาร Rehabilitation Hospital เพื่อรับดูแลผู้สูงอายุทุกภาวะ และโรงพยาบาลเฉพาะทาง เช่น การกายภาพฟื้นฟู, การดูแลผู้สูงอายุ และดูแลผู้ป่วยอัมพฤกษ์อัมพาต เป็นต้น โดยโครงการดังกล่าวจะมีการหล่อฐานเสาเอก เสาโท และวางแหมงคลภายในเร็วๆนี้ ทำให้คาดว่าจะสามารถเริ่มดำเนินการก่อสร้างภายครึ่งปีแรกของปี2564 และจะเปิดให้บริการได้ภายในปี 2565
นอกจากนี้ในปี 2564 สถานการณ์การของไวรัสโควิด-19 ยังมีการแพร่ระบาดอย่างต่อเนื่อง ทำให้บริษัทมีผลิตภัณฑ์ใหม่ที่เกี่ยวข้องกับการป้องกันไวรัสโควิด-19 และบริการใหม่ๆมาให้บริการ เช่น บริการรับฉีดพ่นน้ำยาฆ่าเชื้อ Covid-19 ยี่ห้อ“เน็ตไบโอเค็ม ดีเอสเอเอ็ม”  (Netbiokem DSAM) ทั้งในอาคารสำนักงานและที่อยู่อาศัยทั่วประเทศ โดยใช้เครื่องพ่นยี่ห้อ DAF3000 ของ Callington จะพ่นน้ำยาออกมาเป็นควันซึ่งเป็นอณูน้ำยาเล็กมากสามารถเข้าถึงได้ในทุกอณูของพื้นผิว
ดังนั้นจากปัจจัยดังกล่าว ประกอบกับบริษัทได้มีการจำหน่ายสินค้าผ่านโชว์รูม และขยายช่องทางการจำหน่ายสินค้าทางออนไลน์ รวมทั้งยังมีออเดอร์จากกลุ่มลูกค้าโรงพยาบาลรัฐและโรงพยาบาลเอกชนเข้ามาอย่างต่อเนื่อง ทำให้บริษัทคาดว่ารายได้ปี 2564 จะอยู่ที่ประมาณ 650-700 ล้านบาท โดยผลการดำเนินงานในไตรมาส1/64 บริษัทมีรายได้รวมอยู่ที่ 146.38 ล้านบาท